b"\n_START_ARTICLE_\nJake Gyllenhaal\n_START_SECTION_\nZgodnja kariera (1991\xe2\x80\x932000)\n_START_PARAGRAPH_\n\xc5\xbde med otro\xc5\xa1tvom je bil Jake Gyllenhaal ve\xc4\x8dkrat izpostavljen ustvarjanju filmov, saj so se skoraj vsi v njegovi dru\xc5\xbeini ukvarjali s tem poslom. Svoj prvi film je posnel pri enajstih letih, ko se je kot sin lika Billyja Crystala pojavil v komediji City Slickers (1991). Njegovi star\xc5\xa1i mu niso pustili zaigrati v filmu The Mighty Ducks (1992), saj bi moral zaradi snemanja za dva meseca oditi od doma. V letih, ki so sledila, so mu star\xc5\xa1i dovolili odhajati na avdicije za razne vloge, vendar so mu ve\xc4\x8dkrat prepovedali, da bi v katerem izmed filmov tudi zares zaigral, \xc4\x8de je bil izbran za vlogo. Vseeno sta mu dovolila, da se je pojavil v nekaterih filmih njegovega o\xc4\x8deta. Leta 1993 se je skupaj s svojo sestro Maggie pojavil v filmu A Dangerous Woman, leta 1994 sam zaigral v epizodi televizijske serije Homicide: Life on the Streets, naslovljeni kot \xc2\xbbBop Gun\xc2\xab, leta 1998 pa je posnel komedijo Homegrown. Skupaj s svojo mamo sta se Jake in Maggie Gyllenhaal pojavila v dveh epizodah italijanske kuharske serije Molto Mario, ki se je predvajala na kanalu Food Network. Do njegovega zadnjega leta na srednji \xc5\xa1oli je bil edini film, v katerem se je lahko pojavil in ga ni re\xc5\xbeiral njegov o\xc4\x8de, film Josh and S.A.M. (1993), manj znan otro\xc5\xa1ki pustolovski film._NEWLINE_Njegova prva glavna vloga je bila vloga v filmu Joeja Johnstona, Oktobrsko nebo (1999), filmski upodobitvi avtobiografiji Homra Hickama, Rocket Boys, v kateri je upodobil mladega mo\xc5\xa1kega iz zahodne Virginije, ki si prizadeva zaslu\xc5\xbeiti \xc5\xa1tipendijo, da mu ne bi bilo treba delati. Film je zaslu\xc5\xbeil okoli 32 milijonov $, revija Sacramento News and Review pa je kasneje nastop Jakea Gyllenhaala opisala kot njegov \xc2\xbbprebojni nastop\xc2\xab.\n_START_SECTION_\nOd filma Donnie Darko do Londonskega gledali\xc5\xa1\xc4\x8da (2001\xe2\x80\x932004)\n_START_PARAGRAPH_\nFilm Donnie Darko, drugi ve\xc4\x8dji film Jakea Gyllenhaala, ni bil dobro prodajan, vendar je zaradi pozitivnih ocen s strani filmskih kritikov prejel naziv kultnega filma. Film, ki ga je re\xc5\xbeiral Richard Kelly, je bil posnet leta 1998, v njem pa ima Jake Gyllenhaal vlogo motenega najstnika, ki potem, ko za las ube\xc5\xbei smrti, videva 2 metra visokega zajca po imenu Frank, ki mu pove, da bo sveta kmalu konec. Njegov nastop je s strani filmskih kritikov v glavnem prejemal pohvale; Gary Mairs iz revije Culture Vulture je, na primer, napisal, da \xc2\xbbGyllenhaalu uspe izvesti zapleteno ukano, s katero izgleda v mejah normale in hkrati mo\xc4\x8dno moten, oboje v istem prizoru.\xc2\xab_NEWLINE_Po uspehu filma Donnie Darko se je Jake Gyllenhaal naslednji\xc4\x8d pojavil v pomembnej\xc5\xa1i vlogi leta 2002, ko je zaigral glavno vlogo v filmu Highway, ki pa so ga tako filmski kritiki kot ob\xc4\x8dinstvo popolnoma prezrli. Njegov nastop je eden izmed kritikov opisal kot \xc2\xbbtrapast, kli\xc5\xa1ejski in televizijski.\xc2\xab Jake Gyllenhaal je ve\xc4\x8d uspeha po\xc5\xbeel, ko je poleg Jennifer Aniston zaigral v filmu Pridna punca, ki se je premierno predvajal na filmskem festivalu Sundance Film Festival leta 2002; zaigral je tudi v filmu Lovely & Amazing poleg Catherine Keener. V obeh filmih je igral nestabilen lik, ki za\xc4\x8dne z nepremi\xc5\xa1ljeno afero s starej\xc5\xa1o \xc5\xbeensko. Kasneje je te vloge opisal kot \xc2\xbbprehodne vloge, s katerimi sem od najstnika postal resen igralec\xc2\xab. Jake Gyllenhaal je kasneje zaigral v romanti\xc4\x8dni komediji podjetja Touchstone Pictures, Bubble Boy, ki je temeljila na zgodbi Davida Vettra. Zgodba govori o pustolov\xc5\xa1\xc4\x8dini mo\xc5\xbea, ki ljubezen svojega \xc5\xbeivljenja najde, tik preden se slednja poro\xc4\x8di z napa\xc4\x8dnim mo\xc5\xa1kim. Filmski kritiki so film v glavnem kritiziralii, eden izmed njih ga je, na primer, ozna\xc4\x8dil za \xc2\xbbpraznoglavega, kaoti\xc4\x8dnega, groznega, popolnoma brez okusa\xc2\xab._NEWLINE_Po filmu Bubble Boy je Jake Gyllenhaal poleg Dustina Hoffmana, Holly Hunter, Susan Sarandon in Ellen Pompeo zaigral v filmu Ljubezen v mese\xc4\x8dini, kjer je upodobil mladega mo\xc5\xa1kega, ki se soo\xc4\x8da s smrtijo svoje zaro\xc4\x8denke in \xc5\xbealovanjem njenih star\xc5\xa1ev. Zgodba, ki je prejela me\xc5\xa1ane ocene s strani filmskih kritikov, temelji na osebni izku\xc5\xa1nji re\xc5\xbeiserja in scenarista filma, Brada Silberlinga, ki se je v preteklosti soo\xc4\x8dil z umorom njegovega dekleta, Rebecce Schaeffer._NEWLINE_Jake Gyllenhaal je bil skoraj izbran za vlogo Spider-Mana v filmu Spider-Man 2, saj se je re\xc5\xbeiser filma, Sam Raimi, bal za zdravje Tobeyja Maguirea, ki je ta lik upodobil v predhodniku tega filma, filmu Spider-Man. Tobey Maguire si je opomogel, nadaljevanje filma pa so posneli brez Jakea Gyllenhaala. Namesto tega je leta 2004 zaigral v uspe\xc5\xa1no prodajanem filmu Dan po jutri\xc5\xa1njem, kjer je poleg njega kot o\xc4\x8de njegovega lika igral tudi Dennis Quaid._NEWLINE_Njegovo prvo gledali\xc5\xa1ko igro, ponovno upodobitev igre This is Our Youth v re\xc5\xbeiji Kennetha Lonergana, so uprizarjali v Londonskem gledali\xc5\xa1\xc4\x8du. Jake Gyllenhaal je kasneje dejal: \xc2\xbbVsak igralec, po katerem sem se zgledoval, je igral tudi v gledali\xc5\xa1\xc4\x8dih, zato sem vedel, da moram dati prilo\xc5\xbenost tudi le-temu.\xc2\xab Igro, ki je bila kriti\xc4\x8dna senzacija na Broadwayju, so uprizarjali osem tednov v Londonskem gledali\xc5\xa1\xc4\x8du West End. Jake Gyllenhaal je s strani kritikov prejemal v glavnem pozitivne ocene, nagrajen je bil celo z nagrado Evening Standard Theatre Award v kategoriji za \xc2\xbbizstopajo\xc4\x8dega novinca\xc2\xab.\n_START_SECTION_\nJavna podoba\n_START_PARAGRAPH_\nJake Gyllenhaal je mednarodno prepoznaven kot seks simbol in leta 2006 se je uvrstil na prvo mesto lestvice \xc2\xbb50 najlep\xc5\xa1ih ljudi\xc2\xab\xc2\xa0revije People. Uvrstil se je tudi na seznam \xc2\xbbnajprivla\xc4\x8dnej\xc5\xa1ih samcev leta 2006\xc2\xab\xc2\xa0revije People. Da bi v tovrstne sezname vklju\xc4\x8devali tudi druge, so leta 2007 in 2008 anketirali na tiso\xc4\x8de homoseksualnih in biseksualnih mo\xc5\xa1kih ter tako sestavili seznam \xc2\xbb100 najprivla\xc4\x8dnej\xc5\xa1ih ljudi\xc2\xab\xc2\xa0spletne strani AfterElton.com. Jake Gyllenhaal se je obakrat uvrstil na prvo mesto seznama. Uvrstil se je na drugo mesto seznama igralcev, ki so v filmu igrali homoseksualni lik, revije Gay Wired Magazine.\n_START_SECTION_\nZasebno \xc5\xbeivljenje\n_START_PARAGRAPH_\nDecembra 2006 sta Jake in Maggie Gyllenhaal pobegnila iz znane restavracije Manka's v Invernessu, Kalifornija, kjer sta ostajala na po\xc4\x8ditnicah, ki jo je uni\xc4\x8dil po\xc5\xbear. Jake Gyllenhaal je boter Matilde Rose Ledger (roj. 28. oktober 2005), h\xc4\x8derke Heatha Ledgerja in Michelle Williams, njegovih soigralcev iz filma Gora Brokeback._NEWLINE_V prostem \xc4\x8dasu Jake Gyllenhaal rad kuha in obdeluje les. Sam pravi: \xc2\xbbNisem budist s kartami, a trudim se biti pozoren\xc2\xab. Kot je povedal, vsak dan meditira.\n_START_SECTION_\nRazmerja\n_START_PARAGRAPH_\nJake Gyllenhaal je skoraj dve leti hodil z igralko Kirsten Dunst, za\xc4\x8den\xc5\xa1i leta 2002._NEWLINE_Jake Gyllenhaal je imel razmerje s svojo soigralko iz filma Ugrabitev, Reese Witherspoon. Njuno razmerje, o katerem so mediji govorili \xc5\xbee zgodaj leta 2007, je igralka potrdila novembra 2008 med intervjujem za revijo Vogue. Par naj bi se raz\xc5\xa1el novembra 2009, vendar sta to novico zanikala tako njen kot njegov tiskovni predstavnik, ki sta trdila, da \xc2\xbbsta \xc5\xa1e vedno skupaj.\xc2\xab Kakorkoli \xc5\xbee, nekaj tednov kasneje so v reviji Us Weekly objavili, da se je par resni\xc4\x8dno raz\xc5\xa1el._NEWLINE_Pozno leta 2010 je Jake Gyllenhaal za kratek \xc4\x8das prijateljeval s country pevko Taylor Swift. Raz\xc5\xa1la sta se zgodaj leta 2011.\n_START_SECTION_\nPoliti\xc4\x8dni in drugi interesi\n_START_PARAGRAPH_\nJake Gyllenhaal je politi\xc4\x8dno aktiven. Posnel je nekaj oglasov za organizacijo Rock the Vote in skupaj s svojo sestro, Maggie Gyllenhaal, obiskal univerzo Ju\xc5\xbene Kalifornije, kjer sta \xc5\xa1tudente spodbujala k temu, da bi tudi oni sodelovali na predsedni\xc5\xa1kih volitvah leta 2004. Sodeloval je tudi pri kampanji za demokratskega predsedni\xc5\xa1kega kandidata Johna Kerryja. Kakorkoli \xc5\xbee, kasneje je dejal, da \xc2\xbbpostanem zelo razo\xc4\x8daran, ko sli\xc5\xa1im igralce govoriti o politiki; sem zelo politi\xc4\x8dna oseba in sam se odlo\xc4\x8dam za snemanje politi\xc4\x8dnih filmov. Posku\xc5\xa1am narediti in govoriti o stvareh, s katerimi lahko nekaj naredim. Naj bo to prav ali narobe, mladi igralci imajo vso mo\xc4\x8d.\xc2\xab V intervjuju med promocijo filma Ugrabitev je pripomnil, da \xc2\xbbje zelo \xc5\xbealostno, ko so igralci politiki in politiki igralci.\xc2\xab_NEWLINE_Vzgojen v dru\xc5\xbeini z veliko socialnimi te\xc5\xbeavami je Jake Gyllenhaal sodeloval in promoviral kampanjo organizacije American Civil Liberties Union, ki jo mo\xc4\x8dno podpira njegova celotna dru\xc5\xbeina. Kot velik okoljevarstvenik redno reciklira in je v nekem intervjuju povedal, da na leto porabi okoli 400 $ zato, da pomaga pri sajenju dreves v gozdu Mozambik, v\xc4\x8dasih pa tudi promovira organizacijo Future Forests. Potem, ko je posnel film Dan po jutri\xc5\xa1njem, je Jake Gyllenhaal odletel na Antarktiko, da bi ljudi spoznal z nevarnostmi, ki jih povzro\xc4\x8dajo podnebne spremembe._NEWLINE_Jake Gyllenhaal je podpisal pogodbo, s katero se je zavezal, da bo pomagal preko televizijske prireditve zbirati denar za organizacijo Stand Up To Cancer."